
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,
DE DISCIPLINĂ ŞI IMUNITĂŢI
Nr. 31/1076/14.11.2007

	COMISIA  PENTRU  AGRICULTURĂ, SILVICULTURĂ, INDUSTRIE ALIMENTARĂ ŞI  SERVICII  SPECIFICE
Nr. 24/ 573 /14.11.2007


                                                                                                       Nr. Pl-x 665/2007
RAPORT  COMUN
asupra propunerii legislative privind modificarea  art.2 şi art.3 din 
Titlul XI ”Renta viageră agricolă” din Legea nr.247 privind reforma în 
 domeniile proprietăţii şi   justiţiei, precum şi  unele  măsuri adiacente
                     Potrivit prevederilor art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru agricultură, silvicultură, industrie  alimentară  şi  servicii  specifice, au fost sesizate spre dezbatere, în fond, cu propunerea legislativă privind modificarea art. 2 şi art. 3 din Titlul XI ”Renta viageră agricolă” din Legea nr. 247/2005 privind reforma în  domeniile proprietăţii şi   justiţiei, precum şi  unele  măsuri adiacente, trimisă cu adresa nr. Pl -x 665 din 8 octombrie 2007, înregistrată  sub  nr.31/1076  din  10 octombrie 2007 şi respectiv, sub nr.24/473 din 10 octombrie 2007.
                     Senatul, în calitate de primă Cameră sesizată, a respins propunerea legislativă în şedinţa din  1 octombrie 2007. 
          Conform prevederilor art.75 din Constituţia României, republicată, şi ale  art. 92 alin. (9) pct.2 din Regulamentul Camerei Deputaţilor, republicat, cu  modificările ulterioare, Camera Deputaţilor este Cameră decizională.

          Consiliul Legislativ  a avizat favorabil iniţiativa legislativă, cu  unele  observaţii  şi  propuneri, conform avizului nr. 852  din  28 iunie 2007.

          Guvernul, prin punctul de vedere transmis cu adresa nr.1750 din            12 iulie 2007, nu susţine adoptarea acestei iniţiative legislative.
Propunerea  legislativă are ca obiect de reglementare modificarea    art.2 şi art.3  din  Titlul XI „Renta viageră agricolă” din Legea nr. 247/2005 privind reforma în domeniile proprietăţii şi justiţiei, precum şi  unele măsuri adiacente, cu  modificările şi  completările ulterioare, în sensul   includerii  între beneficiarii de rentă viageră agricolă  şi a celor care înstrăinează sau arendează terenurile rezultate din schimburile de terenuri prin modurile prevăzute de lege, precum şi a celor aflate  în societăţi agricole înfiinţate conform Legii nr.36/1991 privind societăţile agricole şi alte forme de asociere, cu modificările ulterioare. 
Totodată, se propune  majorarea cuantumului rentei viagere agricole, de la 100 euro/an la  150 euro/an,  pentru fiecare hectar înstrăinat şi de la 50 euro/an la  100 euro/an pentru fiecare hectar arendat.
În conformitate cu prevederile art. 61 din Regulamentul Camerei Deputaţilor, republicat, membrii  celor două  Comisii au examinat propunerea legislativă în  şedinţele din 24 octombrie şi 14 noiembrie 2007. 
Din totalul de 27 de membri ai Comisiei juridice, de disciplină şi imunităţi  au fost prezenţi la dezbateri 14 deputaţi, iar din 26 de  membrii ai Comisiei pentru agricultură, silvicultură, industrie  alimentară  şi  servicii  specifice au fost prezenţi 25 deputaţi.
Cu  prilejul dezbaterilor, membrii  celor două  Comisii  au constatat că  renta viageră agricolă nu poate fi acordată proprietarilor ale căror terenuri se află în societăţi agricole, deoarece prin asociere se dobândeşte statutul de persoană juridică, or potrivit prevederilor art.7 din Titlul XI din Legea nr.247/2005 „renta viageră agricolă este personală, netransmisibilă şi încetează la data decesului rentierului agricol”. 
De asemenea, nu se justifică nici majorarea cuantumului rentei viagere şi a numărului de beneficiari, întrucât  aceasta ar duce la majorarea cheltuielilor aprobate prin buget pentru care  nu  sunt  indicate  sursele  financiare  necesare aplicării  măsurilor  propuse, încălcându-se astfel dispoziţiile  art.138  alin. (5)  din Constituţia  României, republicată,  potrivit  cărora, „Nici o cheltuială  bugetară nu  poate  fi aprobată  fără  stabilirea sursei  de finanţare”. 
 Faţă de considerentele menţionate mai sus, membrii celor două Comisii au hotărât, cu majoritate de voturi (4 voturi împotrivă) , să propună Plenului Camerei Deputaţilor,  respingerea propunerii legislative  privind modificarea  art.2 şi art.3 din Titlul XI ”Renta viageră agricolă” din Legea nr.247/2005 privind reforma în  domeniile proprietăţii şi justiţiei, precum şi  unele  măsuri adiacente.
 În raport cu obiectul şi conţinutul reglementării, ce vizează  modificarea unei  legi  organice, propunerea legislativă face parte din categoria legilor organice.

                       PREŞEDINTE,
                                      VICEPREŞEDINTE,                                        
                      Sergiu  ANDON                                             Adrian SEMCU          
                      SECRETAR,                                                     SECRETAR,
                   George  BAEŞU                                              Vasile  MOCANU    
      Consilieri
Dumitra Diaconu
Anton Păştinaru

